《锦里卜筑诗》
明代·赵善瑛

锦里幽栖处，悠然远俗嚣。
地偏车马少，山近市城遥。
松竹连蹊径，藤萝掩屋茅。
闭门穷典籍，修业问刍荛。
见小忘蛙秬，忘机梦鹿蕉。
白头宜此乐，青眼莫相嘲。
种菊开三径，横琴咏九皋。
黄葵舒永日，紫芋待终朝。
守道居颜巷，嫌喧弃许瓢。
薄田多种秫，平阜广栽荞。
鹅鸭游深沼，牛羊牧近郊。
芝兰香满砌，枸杞翠连坳。
采药携轻筥，观莲涉小舠。
《考槃》时讽诵，得句自推敲。
丘壑从兹稳，弓旌谩远招。
茗瓯供伏腊，土簠荐溪毛。
牧子吹羌笛，仙童品玉箫。
南山曾采鳖，左手惯持螯。
麋鹿为新侣，松筠是故交。
烟霞情浩浩，诗酒乐陶陶。
宠辱都忘却，功名尽已抛。
唐虞今在宥，许我学由巢。

作者简介：（ 1320—1397）元明间四川成都人，字廷璋。明《诗》、《礼》、《春秋》，隐居乐绩山中教授。元末明玉珍据蜀，累遣使征辟不就。入明，徙家成都。